Gianluigi Buffon dados salah satunggaling juru main ingkang dipunpundhut Juventus saking klub Parma wonten ing mangsa kompetisi 2001-02 sesarengan kaliyan kanca satunggal timipun Lilian Thuram lan uga glandhang saking klub SS Lazio Pavel Nedved. Juventus piyambak saged ngrawuhaken arto seger sasampunipun nglego bintangipun Zinedine Zidane menyang klub Real Madrid. Juventus lajeng ngrawuhake Marcello Lippi malih sasampunipun Carlo Ancelotti dipunpecat amargi piyambakipun gagal mbekta Juventus dados juara Serie A. Mangsa ingkang kapisan wonten ing klub Juventus, Buffon sampun saged dados kiper utama lan uga dados "starting eleven". Piyambakipun sampun tampil kaping 45 tetandhingan resmi. Buffon lajeng saged mbekta Juventus dados juwara Serie A. Wonten ing mangsa 2002-03, Buffon tampil wonten ing 47 laga resmi lan sapisan malih saged ndadosake Juventus juwara Serie A. Piyambakipun uga saged mbekta Juventus wonten ing final Liga Champions ingkang dipungelar wonten ing Stadion Old Trafford, Inggris. Saking prestasinipun kala wau, Buffon lajeng pikantuk kanugrahan "UEFA Most Valuable Player" nalika taun 2003 lan uga gelar minangka Kiper ingkang saé piyambak wonten ing donya. Mangsa 2003-04, Buffon tampil wonten ing 38 laga, nanging nalika taun punika Juventus gagal anggoné dados juwara Serie A. Piyambakipun uga pikantuk kanugrahan sanèsipun, inggih punika kalebu wonten ing Pratélan 125 Pesepakbola Aktif Paling Sae versi legenda bal-balan Brasil nalika taun 2004, Pele. Lajeng wonten ing mangsa 2004-05, Buffon uga saged dados salah satunggaling bintang ingkang saged mbekta Juventus dados juwara Serie A saking asuhan pelatih Fabio Capello.